Az Olvasó most egy olyan ismeretterjesztő könyvet tart a kezében,ami több is meg kevesebb is a vártnál. Azért több, mert tudományos témákról ír, méghozzá olyan kiegészítésekkel, melyek túllépnek a jelenlegi tudományos nézőpont korlátain. Másrészt megpróbál egyszerű és közérthető lenni, még olyan területeken is, ahol eddig a szakzsargon uralkodott.

A magam részéről a tudományt és a tudományos tevékenységet bővített módon értelmezem. Véleményem szerint a tudomány az oktatással kezdődik, sőt, talán ez a legdöntőbb eleme. Ezért külön fejezetben foglalkozom vele. Az oktatásnak nagy szüksége van a javító szándékú kritikára, és az újszerű megoldási javaslatokra. A tudomány részének tekintem az ismeretterjesztést is. Ez hivatott eljuttatni a rohamosan fejlődő tudomány merőben újszerű ismereteit a széles tömegekhez. E tevékenység minőségi mutatója az érdeklődés foka, mellyel az újdonságokat befogadja. Sajnos mai korunkat az jellemzi, hogy csak a felszínes és bombasztikus eredményekre van fogadó kézség. Nem titkoltan azt remélem, hogy az itt szereplő írások javítani fogják az ismeretterjesztés népszerűségét.

A köznapi ember számára a tudomány csúcsprodukció, varázslás, boszorkánykonyha, mágia. Ezt a szavak jó értelmében gondolja, ezért az embereknél a tudomány a szimpátia szavazások élén áll. De ott van ám a negatív oldal is. A tudomány egy politikai párt, személyi torzsalkodások színtere. Marakodik az elért eredményeken, rangokon és az anyagi erőforrásokon. Ezen közben bizony jócskán háttérbe szorulnak a haladás és a társadalmi jó szempontjai. Mágia ez, a szó negatív értelmében is - erre látni fogunk jó pár példát.